VDSS Sklep Pdp 85/2019
Sodna praksa Višjega delovnega in socialnega sodišča, 2019-02-28

Oddelek za individualne in kolektivne delovne spore

Silva Donko (preds.), Valerija Nahtigal Čurman (poroč.), dr. Martina Šetinc Tekavc

odločitev o pravdnih stroških - delna izpolnitev zahtevka - takojšen umik - načelo uspeha

Pojem takojšnje izpolnitve je potrebno tudi v tem sporu razlagati tako kot v drugih istovrstnih primerih zoper isto toženo stranko, ko so pripadniki Slovenske vojske v posledici izpolnitve zahtevka umaknili tožbo, pri čemer tega niso storili takoj po izpolnitvi, ampak kasneje, npr. po tem, ko so bili s strani tožene stranke določno seznanjeni z izpolnitvijo vtoževane terjatve.

I. Pritožba se zavrne in se potrdi izpodbijani del sklepa sodišča prve stopnje.

II. Vsaka stranka krije sama svoje stroške pritožbenega postopka.

1. Sodišče prve stopnje je sklenilo, da se postopek ustavi, da tožena stranka sama krije svoje stroške postopka, tožniku pa je dolžna povrniti stroške postopka v višini 235,91 EUR, v roku 8 dni, z zakonskimi zamudnimi obrestmi od poteka tega roka dalje do plačila.

2. Zoper odločitev o stroških postopka se pritožuje tožena stranka zaradi zmotne uporabe materialnega prava. Navaja, da tožnik po 158. členu ZPP ni upravičen do povračila stroškov postopka, saj je tožbo 16. 11. 2018 umaknil prepozno - tako glede na izpolnitev 5. 12. 2017, kot glede na vlogo tožene stranke z dne 28. 5. 2018, s katero je bil nedvomno seznanjen z izpolnitvijo. Ni pomembno, kdaj je tožena stranka izkazala plačilo, ampak kdaj je prišlo do izpolnitve. Predlaga, da se tožniku naloži plačilo njenih stroškov prvostopenjskega in pritožbenega postopka.

3. Tožnik v odgovoru na pritožbo predlaga zavrnitev pritožbe. Priglaša pritožbene stroške postopka.

5. Pritožbeno sodišče je sklep sodišča prve stopnje v izpodbijanem delu preizkusilo v okviru pritožbenih razlogov in razlogov, na katere pazi po uradni dolžnosti po drugem odstavku 350. člena v zvezi s 366. členom Zakona o pravdnem postopku (ZPP, Ur. l. RS, št. 26/99 in nasl.).

6. Po prvem odstavku 158. člena ZPP mora tožeča stranka, ki umakne tožbo, nasprotni stranki povrniti pravdne stroške, razen če jo je umaknila takoj, ko je tožena stranka izpolnila zahtevek. Tožena stranka uveljavlja, da do umika tožbe ni prišlo takoj po izpolnitvi zahtevka. Pojem takojšnje izpolnitve je potrebno tudi v tem sporu razlagati tako kot v drugih istovrstnih primerih zoper isto toženo stranko, ko so pripadniki Slovenske vojske v posledici izpolnitve zahtevka umaknili tožbo, pri čemer tega niso storili takoj po izpolnitvi, ampak kasneje, npr. po tem, ko so bili s strani tožene stranke določno seznanjeni z izpolnitvijo vtoževane terjatve. Tožnik je tožbo umaknil 16. 11. 2018, kar je resda skoraj eno leto po izpolnitvi (5. 12. 2017), vendar pa je v tej zvezi pomembna tudi vloga tožene stranke z dne 28. 5. 2018, v kateri je pojasnila izpolnitev vtoževanega. Sodišče prve stopnje je tako pravilno odločilo, da je tožena stranka dolžna tožniku povrniti stroške postopka, ne pa obratno, za kar se neutemeljeno zavzema pritožba.

7. Zato je pritožbeno sodišče pritožbo zavrnilo in v izpodbijanem delu sklep sodišča prve stopnje potrdilo (2. točka 365. člena ZPP).

8. Stranki krijeta vsaka svoje stroške. Tožena stranka krije sama svoje stroške pritožbenega postopka (prvi odstavek 154., 155. in 165. člena ZPP).

Zakon o pravdnem postopku (1999) - ZPP  - člen 154, 154/2, 158, 158/1.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.